ΓΡΑΠΤΗ ΕΡΩΤΗΣΗ E-0350/02

υποβολή: Helena Torres Marques (PSE) προς την Επιτροπή

(12 Φεβρουαρίου 2002)

Θέμα: Η κατάσταση των Πορτογάλων μεταναστών, θυμάτων της βίαιης εγκληματικότητας στη Νότιο Αφρική

Το πρόβλημα της βίαιης εγκληματικότητας στη Νότιο Αφρική έχει αρχίσει να παίρνει ανησυχητικές διαστάσεις κατά τα τελευταία χρόνια. Μόνο το 2000 ο αριθμός των νεκρών πουπήρξαν θύματα βίαιων επεισοδίων ανήλθε σε 21 χιλιάδες, αριθμός στον οποίο συμπεριλαμβάνονται όχι μόνο νοτιοαφρικανοί πολίτες αλλά και πολλοί ευρωπαίοι και συγκεκριμένα Άγγλοι, Έλληνες, Ολλανδοί και Πορτογάλοι.

Δυστυχώς το φαινόμενο αυτό δεν φαίνεται να παρουσιάζει τάση μείωσης. Αντίθετα, παρατηρούμε ότι τον περσυνό χρόνο, και όσον αφορά τους πορτογάλους πολίτες 30 από αυτούς έχασαν τη ζωή τους στη Νότιο Αφρική, ότι από το 1999 και το 2000 ο απολογισμός των νεκρών φτάνει κατά μέσο όρο σε 20 ετησίως και ότι μόνο στη διάρκεια του τρέχοντος Ιανουαρίου ήταν ήδη 3 οι πολίτες που έχασαν τη ζωή τους σε δολοφονικές επιθέσεις.

Η πορτογαλική κοινότητα της Νότιας Αφρικής είναι, εκ των πραγμάτων, μια από τις σημαντικότερες στη χώρα αυτή (150 χιλιάδες κάτοικοι σύμφωνα με επίσημα στοιχεία, παρόλο που ο αριθμός αυτός ενδέχεται να είναι μεγαλύτερος). Σε ανάλογο βαθμό, είναι επίσης μια από τις κοινότητες που πλήττονται περισσότερο από την αλματώδη αύξηση της εγκληματικότητας, φαινόμενο στο οποίο οι νοτιοαφρικανικές αρχές, από μόνες τους, δεν φαίνεται να είναι ικανές να θέσουν τέλος.

Για το λόγο αυτό ερωτώ την Ευρωπαϊκή Επιτροπή εάν, και σε ποιό βαθμό, σκοπεύει να στηρίξει τη Νότιο Αφρική και τις αρχές της στον αγώνα τους για την καταπολέμηση των προβλημάτων που δημιουργεί η βίαιη εγκληματικότητα και τον εντοπισμό των φαινομένων που βρίσκονται στη ρίζα της, και, κυρίως, τί μέτρα λαμβάνει ή προτίθεται να λάβει προκειμένου να κατοχυρώσει την ασφάλεια των ευρωπαίων πολιτών στη χώρα αυτή·

Απάντηση του κ. Nielson εξ ονόματος της Επιτροπής

(9 Απριλίου 2002)

Η Επιτροπή γνωρίζει τη μεγάλη εγκληματικότητα που επικρατεί στη Νότια Αφρική καθώς και τις προσπάθειες που καταβάλλουν οι αρχές για τη μείωσή της — χωρίς όμως ουσιαστικά αποτελέσματα μέχρι στιγμής. Η Επιτροπή θεωρεί ότι η κατάσταση είναι ιδιαίτερα ανησυχητική, καθόσον η βία αποτελεί απειλή για τη ζωή όλων των κατοίκων της χώρας — συμπεριλαμβανομένων των πολιτών της Ένωσης και μεταξύ αυτών της πορτογαλικής κοινότητας. Επίσης, η βία έχει επιπτώσεις και στον ίδιο τον κοινωνικό ιστό. Υπονομεύει την εικόνα της χώρας στο εξωτερικό, αποθαρρύνει τις ξένες επενδύσεις και έχει ολέθρια αποτελέσματα στο σύνολο της οικονομίας.

Η Επιτροπή κατέπανάληψη έχει εκφράσει την άποψη αυτή στις νοτιοαφρικανικές αρχές. Θεωρεί ότι η νοτιοαφρικανική κυβέρνηση γνωρίζει το πρόβλημα και, απ' ό,τι φαίνεται, το αντιμετωπίζει στο πλαίσιο των δυνατοτήτων της, με δεδομένες τις μείζονες προκλήσεις και τις πολυάριθμες προτεραιότητες με τις οποίες βρίσκεται αντιμέτωπη. Η Επιτροπή πιστεύει ότι ο καλύτερος τρόπος για να βοηθήσει στην επίλυση του προβλήματος είναι να στηρίξει τις προσπάθειες της νοτιοαφρικανικής κυβέρνησης.

Ωστόσο, η Επιτροπή πιστεύει ότι δεν εμπίπτει στην αρμοδιότητά της ούτε στις δυνατότητές της να αναλάβει ειδικές πρωτοβουλίες προκειμένου να εγγυηθεί την ασφάλεια των Ευρωπαίων στη Νότια Αφρική.

Αν και το εν εξελίξει πολυετές ενδεικτικό πρόγραμμα δεν εστιάζεται κατά προτεραιότητα στην πρόληψη της εγκληματικότητας, η Επιτροπή έχει χρηματοδοτήσει δύο προγράμματα για την ενίσχυση των νοτιοαφρικανικών αστυνομικών δυνάμεων. Υποστηρίζει την ανάπτυξη της θεσμικήςποδομής τουπουργείου Δικαιοσύνης, ενώ παράλληλα χρηματοδοτεί κέντρα αποκατάστασης ψυχολογικών τραυμάτων, τα οποία στο παρελθόν ασχολούνταν με την αντιμετώπιση των συνεπειών του απαρτχάιντ και της συνδεόμενης με αυτό βίας, και που σήμερα ασχολούνται όλο και περισσότερο με τις συνέπειες της βίαιης εγκληματικότητας.

Επιπλέον, η Επιτροπή είναι πεπεισμένη ότι τα βαθύτερα αίτια της βίαιης εγκληματικότητας στη Νότια Αφρική βρίσκονται στις συνέπειες του απαρτχάιντ, στις συνθήκες έσχατης ένδειας μεγάλου μέρους του πληθυσμού και στις τεράστιες ανισότητες όσον αφορά την κατανομή του πλούτου στη χώρα. Το σύνολο του προγράμματος αναπτυξιακής συνεργασίας με τη Νότια Αφρική προορίζεται για την αντιμετώπιση των προβλημάτων αυτών.